49. schôdza NR SR - 7.deň - B. popoludní
Dátum: 2026-04-23
Poslanec: Števulová, Zuzana (PS)
Druh vystúpenia: Vystúpenie v rozprave

Ja reagujem, kolegovia kolegyne, na interpeláciu, ktorú som zastala tu prítomnému pánovi ministrovi spravodlivosti Borisovi Suskovi, ktorá sa týka skokového poklesu vyšetrovania korupcie za rok 2025 a tiež som sa ho pýtala, akým spôsobom bude zabezpečená ochrana práv obetí trestných činov, keďže teda došlo k zrušeniu Úradu na ochranu oznamovateľov a jeho zlúčeniu s agendou ochrany obetí trestných činov. Táto odpoveď mi bola doručená dňa 11. marca 2026. No, v prvom rade teda tá prvá časť interpelácie. Ja som sa zaujímala o to, že či pán minister spravodlivosti Boris Susko vníma skokový prepad v oblasti vyšetrovania korupcie, na ktorý upozornil generálny prokurátor, ako svoje osobné zlyhanie a či vyvodí osobnú zodpovednosť. Na túto konkrétnu otázku som ale odpoveď v interpelácii nedostala. Dostala som interpretáciu pána ministra Suska, a teda zrejme asi aj Ministerstva spravodlivosti v jeho reprezentácii, kde sa on nestotožňuje, nestotožňuje sa s tým, čo vyhlásil generálny prokurátor. Podľa neho to my dezinterpretujeme, že nedošlo k skokovému prepadu vyšetrovania korupcie. Takisto som sa pýtala na slová európskej hlavnej prokurátorky Laura Kövesi, čo tiež on považuje za dezinterpretáciu z našej strany a tvrdí, že všetko je v najlepšom poriadku, že trestnoprávne inštitúty, ktoré sú platné a účinné v Slovenskej republike, umožňujú slovenským orgánom dostatočne vyšetrovať trestné činy korupcie a že v skutočnosti aj tie štatistiky Európskej prokuratúry potvrdzujú, že sa vyšetruje viac, čo podľa neho znamená, že práveže trestnou novelou, ktorú teda v decembri 2023 do parlamentu priniesol a teda ju neskôr presadili, sa práveže všetko zlepšilo. Tak ja neviem, že kto tu žije v alternatívnej realite alebo že či naozaj platí, že papier znesie všetko, asi áno. Ale teda, ja neviem ako vy. Ja som počula, čo povedal generálny prokurátor. Počula som aj, čo povedala hlavná európska prokurátorka Laura Kövesiová, ktorá hovorila, že Slovensko buď nechce, alebo nevie vyšetrovať tie veci, ktoré sa týkajú DPH-čkárskych podvodov a tých ďalších vecí, pre ktoré tam boli mnohomiliónové škody na spoločnom európskom rozpočte. Počula som, čo povedal generálny prokurátor Slovenskej republiky, ktorý s plnou vážnosťou skonštatoval, že rozvrátenie NAKA a vyšetrovacích policajných orgánov viedlo k tomu, že naozaj sa nám skokovo prepadlo vyšetrovanie korupcie a že korupcia na najvyšších miestach sa nevyšetruje vôbec. Nakoniec mali sme ho aj tu v pléne parlamentu, kde podobným spôsobom zodpovedal jednu z našich otázok. Čiže ja považujem v tomto smere všetky tie interpretácie, ktoré nám pán minister spravodlivosti Susko ponúkol vo svojej odpovedi na interpeláciu, za nesmierne zavádzajúce a nie sú také, ktoré majú základ v reálnom objektívnom stave. Namiesto toho, aby minister spravodlivosti po takejto zdrvujúcej kritike konečne niečo spravil, prišiel s opravnou legislatívou, ktorá sa týka či už vyšetrovania korupcie alebo organizovanej trestnej činnosti, všetkého toho, čo rozvrátili svojou trestnou novelou, ktorá mala pomôcť len ľuďom, ktorí sú s vami spriaznení a ktorí čelili obžalobe na súde alebo trestnému stíhaniu, tak nie, on sa snaží vykresliť realitu v úplne inej podobe, aká je. A neustále, o čo sa snaží, je nosiť nám sem legislatívu, ktorá je škodlivá. Škodlivá, škodlivá a škodlivá. Posledným príkladom je ten Lex papala, čo sme minulý týždeň prejednávali, ktorý sa dostal, teda budeme ho mať v druhom čítaní na budúcej schôdzi parlamentu. Naozaj je úplne neuveriteľné, že po tom všetkom tu máme ešte aj návrh zákona, ktorý neupravuje pozíciu smernice na ochranu kritikov na domáce spory a ešte aj prináša darček pre Matúša Šutaja Eštoka v podobe toho, že sa rozsudky pre zmeškanie nebudú doručovať elektronicky. No a na budúcej schôdzi si minister pre nás chystá ešte „lepšie vylepšenie“ v úvodzovkách, keďže predpokladám, že už na budúcu schôdzu nám predloží tú novelu, ktorú má momentálne v medzirezortnom pripomienkovom konaní, ktorá sa týka ďalšej, už tretej úpravy inštitútu kajúcnika. Napriek tomu, že teda tu tvrdí, že nič nie je potrebné nejako upravovať, lebo vyšetrovanie korupcie neviazne a všetky nástroje sú k dispozícii, tak na budúcej schôdzi budeme sa zaoberať novelou Trestného poriadku, ktorá, keďže teda neuspeli pred Ústavným súdom, tak sa pokúšajú ten inštitút kajúcnika opraviť tretím spôsobom alebo teda upraviť tretím spôsobom, ktorý znova je v neporiadku. Varujem, že keď tá novela k nám dôjde podľa toho, ako je momentálne napísaná, aké k nej aj boli pripomienky, to zase nie je v poriadku. Je to zase novela, ktorá sa snaží iným spôsobom ako v decembri, ale predsa len zničiť inštitút kajúcnika tak, aby sa nedal používať a aby to zrejme aj ovplyvňovalo mnohé spory. Spory, ktoré sú momentálne, teda prípady, ktoré sú momentálne na súde. A samozrejme ten najdôležitejší prípad, na ktorý sa to bude vzťahovať, je trestná vec Očistec, ktorá sa už 11. mája... Používať aj, aby to zrejme aj ovplyvnilo spory. Spory, ktoré sú momentálne, teda prípady, ktoré sú momentálne na súde. A samozrejme ten najdôležitejší prípad, na ktorý sa to bude vzťahovať, je trestná vec Očistec, ktorá sa už 11. mája začne pojednávať na Špecializovanom trestnom súde. Čiže nie, čiže minister spravodlivosti, ktorý by mal v skutočnosti naprávať to, čo ste pokazili tou trestnoprávnou novelou a ďalšími úpravami, tam sem neustále nosí a dokonca do tohto volebného obdobia aj bude nosiť právne predpisy, ktoré ešte viac zhoršia tú situáciu nielen pokiaľ ide o vyšetrovanie korupcie, ale celkovo organizovanej trestnej činnosti, machinácií a podobne a nakoniec aj znefunkčnia, a to sa vám podarí zrejme na budúcej schôdzi, prípadne na tej ďalšej, ten inštitút kajúcnika, čo bude len preto, aby sa pomohlo tu prítomnému Tiborovi Gašparovi, ktorý prosto stále čaká na to, že sa niečo stane, aby nemusel čeliť asi spravodlivosti. Inak si to neviem vysvetliť. Takže ja jednoznačne nesúhlasím s prvou časťou odpovede na moju interpeláciu, ktorú podal, ktorú mi zaslal pán minister Boris Susko, a nesúhlasím ani s druhou časťou tej interpelácie, pretože tam som sa pýtala, pán minister, že teda – prečítam to – ako sú zabezpečené práva obetí trestných činov, ktoré mali byť tak dramaticky ohrozené, že kvôli tomu bolo treba zrušiť Úrad na ochranu oznamovateľov a zriadiť nový úrad. A ja som to tu už včera obšírne hovorila, ale pán minister tu nebol. Hovorila som to, keď pán minister Takáč cynickým spôsobom obhajoval novelu katastrálneho zákona, ktorá dnes neprešla, kde hovoril, že by to malo aj pomáhať týraným ženám a deťom. Ale keď je tu minister spravodlivosti Boris Susko, tak chcem adresovať túto výčitku aj jemu. Že pán minister, vy ste mi odpísali, že – teda teraz parafrázujem, to ste nenapísali, ale teda parafrázujem – z tej odpovede vyplýva, že vy už momentálne teda necítite potrebu nejako sa venovať obetiam trestných činov, lebo všetko je v poriadku, majú tu odbornú pomoc, je tu 24 akreditovaných subjektov, ktoré dostanú dotáciu aj tento rok na podporu svojich činností. Pre mňa je prekvapujúce, že zrazu tú potrebu necítite. V decembri, keď bolo treba rušiť Úrad na ochranu oznamovateľov, ste tú potrebu cítili a venovať sa právam obetí a lepšie ich zabezpečiť. A ja sa naozaj chcem spýtať v súlade s tým mojím príspevkom včera, že či necítite zahanbenie za to, že tu nonstop prichádzate z vládnej koalície, vy ministri, konkrétne vy, pán minister Susko, a včera aj pán minister Takáč, ktorí tú najhoršiu legislatívu, ktorú sem donesú, obhajujú pomocou obetiam trestných činov alebo pomocou ženám. Veď si len spomeňme – trestná novela, premlčanie znásilnenia tam bolo. Potom rušenie Úradu na ochranu oznamovateľov, bolo treba kvôli právam obetí trestných činov aj. A včera novela katastrálneho zákona má vraj pomôcť týraným ženám a deťom. Tak pán minister, vy ste zodpovední za túto agendu. Vy ste pred pár mesiacmi v decembri tvrdili, že práva obetí trestných činov nie sú dostatočne zabezpečené a že je potrebné v skrátenom legislatívnom konaní to riešiť tak, že vznikne nový úrad, ktorý sa tomu bude venovať. A ja sa vás pýtam, keď už aj pán Takáč tvrdí, že aj katastrálny zákon bolo treba novelizovať kvôli týraným ženám, čo idete teda spraviť? Reálne. Čo idete reálne spraviť tento rok, aby ste pomohli obetiam trestných činov a konkrétne napríklad aj tým týraným ženám a deťom? Pretože neprejde pomaly týždeň alebo mesiac, aby sme nemali nové a nové správy v médiách o tom, že bola zabitá nejaká žena rukou muža, že pritom trebárs boli zabité aj deti alebo že to deti videli, boli svedkami. Z našich návrhov, ktoré sme v tejto veci podali, doteraz koalícia nič neschválila. Nebolo schválené to, aby deti mali zvýšenú ochranu, ak sú svedkami násilia. Nebol schválený trestný čin domáceho násilia. Nebolo schválené zavedenie femicídy do trestného zákona. Nič z toho. Dokonca ani len uznesenie o rodovo podmienenom násilí pri príležitosti 16. novembra nebola koalícia schopná podporiť. A vy všetci v tej vláde, ale najmä vy sa tu oháňate právami obetí trestných činov a špeciálne žien, ktoré čelia násiliu, a detí, ktoré čelia násiliu, keď sem prídete predstavovať nejakú škodlivú legislatívu, ktorá im ale nijako nikdy ničím nepomohla. Tak vás vyzývam a pýtam sa vás, čo idete spraviť na to, aby ste týmto ženám a deťom pomohli, pretože tá situácia je už neudržateľná. Naozaj, ja neviem, v akej realite vy žijete, ale keď si len otvoríte noviny každý deň, tak sú tam informácie o tom, ako nejaká žena čelila, bola či už zavraždená. Dnes ráno som si prečítala, že muž v Košiciach sa vyhrážal manželke, že ju rozreže od dola hore, že potom rozlial benzín na podlahu ich spoločného bývania a že sa vyhrážal, že to tam podpáli, že ona odtiaľ musela utiecť a že čelí z dôvodu jeho žiarlivosti vraj neustálemu fyzickému a psychickému napádaniu. Tento človek dostal napríklad len podmienku, napriek tomu, že podľa medializovaných správ mal už 11 záznamov. A toto je ešte prípad, ktorý nakoniec neskončil tým, že tá žena bola zavraždená, ale naozaj neprejde mesiac bez toho, aby sme tu nemali nejakú vraždu ženy a nič sa s tým nedeje. Vy sa oháňate tou pomocou tým obetiam trestných činov vždy, keď vám to príde vhod, ale reálne legislatívne návrhy, reálna pomoc ženám a deťom, ktoré čelia rodovo podmienenému násiliu, tá za 2,5 roka z dielne ministerstva spravodlivosti neprišla. Takže vás v prvom rade vyzývam, aby ste prestali používať túto cynickú obranu, tento cynický argument, že vy niečím pomáhate ženám a deťom a obetiam trestných činov. Už nabudúce, keď sem donesiete ďalšiu škodlivú legislatívu, vymyslite si niečo iné. Pretože toto, čo robíte, to je veľmi zahanbujúce a je to aj veľmi bolestivé pre tie ženy a deti, ktoré čelia tomuto či už násiliu, alebo pre príbuzných tých žien a detí, ktoré boli zavraždené v rámci prípadov, kde dochádzalo k domácemu násiliu. Je to fakt zahanbujúce. Je to veľmi smutné. Je to taká facka vlastne týmto ľuďom, ktorí toto zažívajú a prežívajú. Čiže ja na vás apelujem a vyzývam vás, aby ste vy aj všetci členovia vlády s tým už prestali. Nájdite si nejakú inú výhovorku. Toto prosto už nemôžete ďalej robiť. A preto, keďže ste nepreukázali a v odpovedi na tú moju otázku ste neuviedli nič, čo zlepšíte vo vzťahu k obetiam trestných činov, nesúhlasím s vašou odpoveďou, ktorá mi bola doručená na moju interpeláciu, a žiadam Národnú radu, aby hlasovala o vyjadrení nesúhlasu s touto interpeláciou. Ďakujem. Ďakujem, pani.